ירוחם שרובסקי

ירוחם שָׁרוֹבְסְקִי (נולד ב-27 בדצמבר 1956 בבואנוס איירס, ארגנטינה) הוא מנצח ישראלי.

קריירה
ירוחם שרובסקי למד נגינה בחליל צד ובקונטרבס ובמקביל למד גם הלחנה וניצוח ממורים בקונסרבטוריון הלאומי של בואנוס איירס למוזיקה ובבית האופרה תיאטרו קולון.

במהלך שנות השבעים עלה לישראל, ושם סיים את לימודיו באקדמיה למוסיקה ולמחול בירושלים, בהדרכתו של מנדי רודן.

ב-1990 נבחר ע“י זובין מהטה לקבל את תואר ’האמן הצעיר של השנה׳ - פרס פרנסואה שפירא. בעקבות הזכייה ניצח על התזמורת הפילהרמונית הישראלית בקונצרט גאלה, ולאחר מכן ניצח על התזמורות החשובות בישראל.

בנובמבר 1991 היה המנצח הישראלי הראשון שהוזמן לנצח על סיור קונצרטים בברית המועצות לשעבר, שם ניצח על התזמורת הפילהרמונית של מוסקבה, הפילהרמונית של ריגה והתזמורת הפילהרמונית של ירוסלב.

בין השנים 1991 - 1995 היה המנהל המוזיקלי והמנצח הראשי של תזמורת סימפונט רעננה. תחת שרביטו הפכה התזמורת לאחד מההרכבים המוזיקליים הפופולריים ביותר בישראל, וניגנה מאות קונצרטים למבוגרים ולנוער, הופיעה בהקלטות רבות לרדיו ולטלוויזיה, ויצאה לשלושה סיורי קונצרטים בצרפת, באריתריאה ובגרמניה. 

בין השנים 1998–2004 היה שרובסקי מנהלה האמנותי ומנצחה הראשי של התזמורת הסימפונית הברזילאית של ריו דה ז'ניירו. בתקופה זו גדל מספר המנויים ומספר סדרות הקונצרטים של התזמורת באופן משמעותי, והיא ערכה סיורי קונצרטים בברזיל ובארה“ב וכן הקליטה שלושה תקליטורים ובהם יצירות מאת רימסקי-קורסקוב, בטהובן והמלחינים הברזילאיים קרלוס גומז וגרה פיישה. בשנה הראשונה של ניהולו, ייסד ירוחם שרובסקי את התזמורת הלאומית הצעירה של ברזיל, שהורכבה ממאת המוזיקאים הצעירים המוכשרים ביותר בברזיל, ושהפכה לאחת התזמורות הנפלאות ביותר של ברזיל. ב-2002 זכה ירוחם שרובסקי לתואר ’אזרח כבוד של ריו דה ז‘ניירו‘, עבור תרומתו האמנותית והחברתית לעיר. בספטמבר 2001 הוביל את התזמורת הסימפונית הברזילאית בסיור קונצרטים בארה“ב, בין השאר בקונצרט גאלה בסנטרל פארק שבניו יורק מול קהל שמנה 50,000 איש ובקונצרט בלינקולן סנטר. שני הקונצרטים זכו לביקורות נלהבות.

בתקופה זו גם ייסד את ה-NTB נלסון פרייר (תחרות ’כישרונות צעירים מברזיל‘), שם כיהן כשופט לצד הפסנתרן נלסון פרייר.

לאורך הקריירה הארוכה שלו ניצח שרובסקי על יותר מ-50 תזמורות ידועות מ-20 ארצות שונות: התזמורת הפילהרמונית הישראלית, הפילהרמונית של ברלין, הפילהרמונית של מוסקבה, האופרה הלאומית הפינית, התזמורת הפילהרמונית של סנקט פטרבורג, התזמורת הסימפונית הישראלית ראשון לציון, התזמורת הפילהרמונית של ריגה, התזמורת הפילהרמונית של מרסיי, התזמורת הקאמרית של קאן, התזמורת הסימפונית של אביניון, התזמורת הסימפונית ע"ש דוהנאני בבודפשט, התזמורת הסימפונית של רומא, התזמורת הסימפונית של סן רמו, התזמורת הפילהרמונית של צפון מקדוניה, התזמורת הפילהרמונית של פוזנן, התזמורת הפילהרמונית של פורט ויין, התזמורת הפילהרמונית של קוויבק, התזמורת הסימפונית של ואיאדוליד, התזמורת הפילהרמונית ובית האופרה של תיאטרו קולון בבואנוס איירס, התזמורת הסימפונית של סנטיאגו דה צ'ילה, התזמורת הפילהרמונית והסימפונית של קולומביה, התזמורת העירונית של סאו פאולו, והתזמורת הסימפונית הברזילאית של ריו דה ז‘ניירו. 

בשנת 1985 ניצח לראשונה על התזמורת הסימפונית ירושלים. מאז ניצח לעיתים קרובות על התזמורת בקונצרטים ובהקלטות, בכללן בשלושה סיורי קונצרטים בדרום אמריקה, בהם הופיעה התזמורת בכמה מהערים החשובות בברזיל, אורוגוואי וארגנטינה. בשנת 2000 חילק את שרביט המנצחים בסדרת קונצרטים עם לורין מאזל, באולם הפילהרמוני של מינכן, ועם התזמורת הסימפונית ירושלים יחד עם תזמורת רדיו בוואריה בקונצרטים שהוקדשו לעיר ירושלים. שרובסקי גם מונה בידי לורין מאזל להיות חלק מחבר השופטים בתחרות הבינלאומית למנצחים ע"ש  לורין מאזל בשנת 2002. 

הקריירה הלירית שלו כוללת קונצרטים עם האופרה הלאומית הפינית, האופרה של אביניון, האופרה הישראלית והתזמורת הסימפונית הברזילאית עימן ניצח על נבוקו, לה טרוויאטה, אותלו, ריגולטו, כוחו של גורל, מקבת‘ ואאידה מאת ורדי; הספר מסביליה, האיטלקייה באלג‘יר וסינדרלה מאת רוסיני; דון ג‘ובאני, נישואי פיגארו וכך עושות כולן מאת מוצרט; כרמן ודולי הפנינים מאת ביזה; רומיאו ויוליה ופאוסט מאת גונו; דון פסקואלה מאת דוניצטי; אבירות כפרית מאת מסקאני; ליצנים מאת רוג'רו ליאונקוואלו; ורתר מאת מאסנה ופורגי ובס מאת גרשווין. 

במקביל לקריירה האמנותית שלו, לשרובסקי קריירה ארוכה גם בתחום החינוך המוזיקלי. הוא העניק כיתות אמן בניצוח תזמורת בקונסרבטוריון כפר סבא, באוניברסיטת אוניריו בברזיל, באוניברסיטת חבריאנה ובאוניברסיטת אנדינה בקולומביה, בקונסרבטוריון ליובק (גרמניה), באקדמיה לאומנויות ברומא ובקונסרבטוריון בדחוס בספרד.

בין השנים 1985 עד 1990, ניהל את הקונסרבטוריון של מטה אשר, ובין השנים 1990 עד 2011 היה מנכ“ל המערכת המוזיקלית בכפר סבא (קרן המוזיקה) והמנכ“ל של הפסטיבל הישראלי לתזמורות כלי נשיפה לנוער. כיום הוא המנהל של קונסרבטוריון הוד השרון. 

בשנת 2023 נבחר להיות המנהל האמנותי והמנצח הראשי של התזמורת הסימפונית הלאומית של קולומביה.

קישורים חיצוניים
 

 
 

מנצחי אופרה
מנצחים ישראלים
מוזיקאים ישראלים
מוזיקאים יהודים ארגנטינאים
עולים בשנות ה-1970
ישראלים שנולדו ב-1956
בוגרי האקדמיה למוסיקה ולמחול בירושלים